VENDIM
Nr. 138, datë 16.9.2019

MBI PËRCAKTIMIN E ÇMIMIT TË SHITJES SË ENERGJISË ELEKTRIKE
NGA FURNIZUESI I MUNDËSISË SË FUNDIT PËR MUAJIN GUSHT 2019

Në mbështetje të nenit 16 dhe nenit 87, pika 4, të ligjit nr. 43/2015 “Për sektorin e energjisë elektrike” i ndryshuar; “Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, miratuar me vendimin e bordit të ERE-s nr. 201, datë 4.12.2017 i ndryshuar; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e bordit të ERE-s nr. 96, datë 3.9.2016, bordi i Entit Rregullator të Energjisë, në mbledhjen e tij të datës 16.9.2019, mbasi shqyrtoi relacionin e përgatitur nga Drejtoria e Tarifave dhe Çmimeve, “Mbi përcaktimin e çmimit të shitjes së energjisë elektrike të furnizuar nga Furnizuesi i Mundësisë së Fundit” për muajin gusht 2019, nr. 90/6 prot, datë 12.9.2019, 
konstatoi se: 
- OSHEE sh.a, me shkresën nr. 17919 prot, datë 23.8.2019, paraqiti në ERE aplikimin për miratimin e çmimit të shitjes së energjisë elektrike për klientët e lidhur në nivelin e tensionit 35 kV të cilët furnizohen nga Furnizuesi i Mundësisë së Fundit, për muajin gusht 2019.
[bookmark: _GoBack]- Nëpërmjet këtij aplikimi, OSHEE sh.a. kërkon që çmimi i shitjes së energjisë elektrike te klientët e FMF-së, për muajin gusht 2019, të jetë 12.75 lekë/kWh .
- Llogaritjet e OSHEE sh.a., si dhe propozimi i ERE-s për përcaktimin e çmimit për klientët që furnizohen nga FMF-ja për muajin gusht 2019, sipas “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit” të rishikuar me vendimin nr. 144, datë 25.6.2018, paraqiten në tabelën përmbledhëse si vijon:

OSHEE sh.a, për muajin gusht 2019, ka zhvilluar 1 procedurë për blerjen e energjisë nga tregu i parregulluar, ku çmimi maksimal i blerjes së energjisë elektrike, për muajin gusht 2019, prej 62.99 Eur/MWh, i përket energjisë elektrike të blerë nga shoqëria EFT AG Loti 1, realizuar në datën 26.7.2019 për sasinë totale prej 11,904 MWh me një vlerë prej 749,832.96 euro ose 90,804,771 lekë.
Nga analiza e informacionit mbi procedurat e blerjes së energjisë elektrike të dorëzuar nga OSHEE sh.a. me shkresën nr. 16355 prot, datë 30.7.2019 dhe protokolluar në ERE me shkresën nr. 28/4 prot, datë 2.8.2019 për çmimin FMF për muajin gusht 2019, data 26.7.2019 është dita e mbylljes së procedurës së blerjes nga tregu i parregulluar për të cilën kursi i këmbimit sipas raportimeve të Bankës së Shqipërisë rezulton 1 eur = 121.7 lekë.
- Në aplikimin për çmimin FMF për muajin gusht 2019, OSHEE sh.a. ka zbatuar me korrektësi përcaktimet e nenit 8 të “Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, të rishikuar me vendimin nr. 144, datë 25.6.2018 të bordit të ERE-s, për sa i përket çmimit maksimal të blerjes. 
- Meqenëse çmimi i realizuar nga blerja në tregun e parregulluar (7.67 lekë/kWh) ka rezultuar më i ulët se çmimi i blerjes nga prodhuesit me përparësi (8.4582 lekë/kWh) i miratuar me vendimin nr. 8, datë 17.1.2019 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2019” të bordit të ERE-s, ky i fundit është marrë në konsideratë nga OSHEE sh.a. për llogaritjen e çmimit të FMF për muajin gusht 2019.
- Shoqëria vazhdon të mos ketë ndarje të llogarive midis aktivitetit të Furnizimit dhe Shpërndarjes dhe nuk ka një strukturë të posaçme për evidentimin e kostove të administrimit dhe kostove të disbalancave për klientët e FMF.
- Gjendur në kushtet e pamundësisë së ndarjes së kostove të FMF nga ato të FSHU mendojmë se, për përcaktimin e kostove administrative (elementi CA i formulës) është e arsyeshme të pranojmë koston për njësi prej 1.79 lekë/kWh të paraqitur nga OSHEE sh.a.
- Shoqëria OSHEE sh.a., informon se duke filluar nga muaji korrik 2019 për të gjithë klientët FMF-së janë marrë masat e faturimit me të njëjtën tarifë si për energjinë në Pik dhe atë Aktive. Në vendimin nr. 126, datë 8.8.2019, bordi i ERE-s vendosi që shoqëria OSHEE sh.a. duhet të bëjë korrektimin, për të gjithë faturimet e kryera në Pik për gjatë gjithë periudhës që OSHEE sh.a. ka ushtruar funksionet si Furnizues i Mundësisë së Fundit për klientët e lidhur në 35 kV.
- Për sa më sipër, ERE bëri analizën dhe verifikimin e strukturës së shitjes të Furnizuesit të Mundësisë së Fundit për muajin Korrik 2019 sipas raportimeve periodike të dërguara nga OSHEE sh.a. me shkresën nr. 18024 prot, datë 27.8.2019 (protokolluar në ERE me nr. 113/7, datë 29.8.2019). Nisur nga vlera e të ardhurave të realizuara nga shitja e energjisë në pik prej 226,376 lekë dhe sasia e energjisë së shitur në pik prej 17,755 kWh rezulton se çmimi i aplikuar në pik është 12.75 lekë/kWh, i njëjtë me atë të miratuar nga ERE për muajin korrik, gjë që konfirmon se shoqëria ka ndërprerë praktikën e faturimit me çmime ndryshe nga miratimi për energjinë në pik.
- Në zbatim të vendimit nr. 126, datë 8.8.2019,të bordit të ERE-s, shoqëria OSHEE sh.a. shprehet se ka marrë masa për zbatimin e rekomandimeve të ERE-s për rimbursimin e klientëve të FMF-së duke identifikuar numrin e klientëve dhe impaktin financiar që ka patur faturimi i energjisë pik me çmim më të lartë se ai energjisë aktive dhe do të vijojë me rimbursimin financiar të tyre.
- Tarifa e përdorimit të rrjetit të transmetimit: bazuar në vendimin nr. 266, datë 21.12.2018 të bordit të ERE “Mbi përcaktimin e tarifës së shërbimit të transmetimit të energjisë elektrike nga shoqëria “OST” sh.a. për vitin 2019” është 0.75 lekë/kWh.
- Tarifa e përdorimit të rrjetit të shpërndarjes në nivelin e tensionit 35 kV: bazuar në vendimin nr. 268, datë 21.12.2018 të bordit të ERE “Mbi lënien në fuqi të vendimit të bordit të ERE-s nr. 190, datë 30.8.2018 në lidhje me tarifën e përdorimit të rrjetit të shpërndarjes sipas nivelit të tensionit dhe çmimet me pakicë për klientët fundorë që shërbehen nga furnizuesi i shërbimit universal për vitin 2019” është 1.5 lekë/kWh.
- Për sa përcaktuar për çdo element të formulës përllogaritëse rezulton që çmimi i shitjes nga Furnizuesi i Mundësisë së Fundit për muajin gusht 2019, të jetë 12.75 lekë/kWh.
Për gjithë sa më sipër cituar, bordi i ERE-s, 

VENDOSI:

1. Miratimin e çmimit të furnizimit me energji elektrike nga Furnizuesi i Mundësisë së Fundit prej 12.75 lekë/kWh, për muajin gusht 2019.
2. Drejtoria e Çështjeve Ligjore, të njoftojë aplikuesin për vendimin e bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

Njësia Çmimi Çmimi

a Cmimi maksimal I blerjes ne treg te parregulluar ose blerja nga prodhuesit me perparesi Leke/kWh 8.4582 8.4582

b Leke/kWh 0.25 0.25

c Leke/kWh 8.71 8.71

d Leke/kWh 1.79 1.79

e Leke/kWh 0.75 0.75

f Leke/kWh 1.50 1.50

Cmimi I energjise (c+d+e+f) Leke/kWh 12.75 12.75

Cmimi maksimal I blerjes ne periudhen relevante

Tarifa e perdorimit te rrjetit te shperndarjes

Kosto administrative te Furnizuesit te Mundesise se Fundit

Tarifa e perdorimit te rrjetit te transmetimit

                                 Çmimi  per FMF per muajin Gusht 2019



Kthimi per riskun I percaktuar ne perqindje per vitin (3%)

Gusht 2019


